作者:白居易
標題:春末夏初閒遊江郭二首
內容:閑出乘輕屐，徐行蹋軟沙。觀魚傍湓浦，看竹入楊家。林迸穿籬筍，藤飄落水花。雨埋釣舟小，風颺酒旗斜。嫩剝青菱角，濃煎白茗芽。淹留不知夕，城樹欲棲鴉。柳影繁初合，鶯聲澀漸稀。早梅迎夏結，殘絮送春飛。西日韶光盡，南風暑氣微。展張新小簟，熨帖舊生衣。綠蟻杯香嫩，紅絲膾縷肥。故園無此味，何必苦思歸。